b'\n_START_ARTICLE_\nPoksvirus\n_START_SECTION_\nZgradba\n_START_PARAGRAPH_\nPoksvirusni virioni imajo praviloma zunanjo virusno ovojnico, vendar so ku\xc5\xbeni tudi znotrajceli\xc4\x8dni zreli virioni, ki vsebujejo druga\xc4\x8dno obliko ovojnice. Vrste se med seboj razlikujejo po obliki, vendar so nasplo\xc5\xa1no opekaste ali jaj\xc4\x8daste oblike. Poksivirusi so nenavadno veliki in merijo okoli 200 nm v premer in 300 nm v dol\xc5\xbeino. Virusna dednina je v obliki enojnega, linearnega dvoveri\xc5\xbenega odseka DNK. Rinovirusi, ki povzro\xc4\x8dajo prehlad, so na primer desetkrat manj\xc5\xa1i od tipi\xc4\x8dnega poksvirusa.\n_START_SECTION_\nPodvojevanje\n_START_PARAGRAPH_\nPodvojevanje poksvirusov se za\xc4\x8dne v citoplazmi, kar sicer ni zna\xc4\x8dilno za viruse z dvoveri\xc5\xbeno DNK (dsDNA), je pa zna\xc4\x8dilno tudi za druge velike viruse. Poksvirusi nosijo sami zapis za ustroj, potreben za prepis genoma, in sicer zapis za encim od DNK odvisno RNK-polimerazo. Le-ta omogo\xc4\x8di prepisovanje virusne DNK v gostiteljevi citoplazmi. Sicer ve\xc4\x8dina drugih dsDNA-virusov potrebuje gostiteljevo od DNK odvisno RNK-polimerazo, ta pa se nahaja v celi\xc4\x8dnem jedru gostiteljeve celice. Zato se cikel podvojevanja drugih dsDNA-virusov dogodi v samem jedru.'